b'\n_START_ARTICLE_\n\xc3\x86thelwald Moll\n_START_SECTION_\nOr\xc3\xadgens\n_START_PARAGRAPH_\n\xc3\x86thelwald no consta en cap llista geneal\xc3\xb2gica dels reis de North\xc3\xbambria, potser perqu\xc3\xa8 no era un descendent d\'Ida de Bern\xc3\xadcia. Es desconeix si era un descendent d\'\xc3\x86lla de Deira, o si nom\xc3\xa9s era membre d\'una fam\xc3\xadlia noble poderosa._NEWLINE_\xc3\x89s probable que fos el mateix Moll, que s\'esmenta durant el regnat d\'Eadberht, el qual va expropiar terres dels monestirs de Stonegrave, Coxwold, i Donaemuthe per passar-les a mans del germ\xc3\xa0 del rei, l\'arquebisbe Ecgbert de York. Aquestes terres havien estat anteriorment concedides al germ\xc3\xa0 d\'\xc3\x86thelwald Moll, l\'abat Forthred i el papa Pau I va escriure perqu\xc3\xa8 les hi tornessin.\n_START_SECTION_\nRegnat\n_START_PARAGRAPH_\nEl 24 de juliol del 759, el rei Oswulf va ser assassinat per personal al seu servei, un crim en qu\xc3\xa8 \xc3\x86thelwald potser va estar implicat. \xc3\x86thelwald va ser coronat rei de North\xc3\xbambria el 5 d\'agost del 759. Sembla que ning\xc3\xba s\'hi va oposar._NEWLINE_El continuador de la Historia ecclesiastica gentis Anglorum va escriure que l\'any 761 va morir un tal  Oswine. En la cr\xc3\xb2nica de Sime\xc3\xb3 de Durham es donen m\xc3\xa9s detalls, aquest Oswine era un noble \xc3\xa6theling, paraula anglosaxona que feien servir per referir-se als possibes candidats al t\xc3\xadtol de rei, i afegeix que va morir el 6 d\'agost als turons d\'Eildon lluitant contra \xc3\x86thelwald._NEWLINE_\xc3\x86thelwald va acabar deposat el 30 d\'octubre del 765, per decisi\xc3\xb3 d\'una assemblea de nobles i prelats, els quals es van reunir a Pincanheale, un lloc on es feien els concilis a North\xc3\xbambria. Segons els Annals de Tigernach, \xc3\x86thelwald va ser tonsurat._NEWLINE_El va succeir en el govern el gendre d\'Eadberht, Alhred.\n_START_SECTION_\nDescendents\n_START_PARAGRAPH_\nSime\xc3\xb3 de Durham informa que \xc3\x86thelwald es va casar a Catterick amb una dona anomenada \xc3\x86thelthryth l\'any 762. Se sap que almenys van tenir un fill, \xc3\x86thelred, que m\xc3\xa9s endavant seria rei. Se suposa que el Moll que va "morir assassinat per ordre imperiosa del rei Eardwulf" vers l\'any 799 seria un parent d\'\xc3\x86thelwald Moll, ja que portaven el mateix cognom.'